**Төрөөбүт айылҕабыт кэрэтин өйдүөххэ**

Бары билэрбит курдук дьоннор уруккуттан омук сирдэрин кэрийэллэр, күүлэйдииллэр. Атын дойду айылҕатын, дьонун-сэргэтин, олоҕун көрөллөр-истэллэр. Саха киһитэ ханна-ханна тиийбэтэҕэй!? Билигин оннооҕор, ордук эдэр өттө, дойдуларыттан көһөн баран таптаабыт сирдэригэр олохсуйаллар. Ол да буоллар кэтээн көрдөххө, Саха Сирин олохтоохторо кэлиҥҥи кэмҥэ бэйэлэрин дойдуларын кэрийэн көрөллөрө, күүлэйдииллэрэ үтүө үгэскэ кубулуйан эрэриттэн киһи үөрэр. Ол курдук улуус­тарга туризм сыллата сайдан иhэрэ бэлиэтэнэр диэн суруйаллар даҕаны, кэпсииллэр даҕаны. Хас биирдии улуус бэйэтэ ураты айылҕалаах, туспа кэрэлээх. Холобур соҕуруу, хоту сытар улуустар айылҕалара киин улуустартан чыҥха атын. Илин эҥэр эмиэ туспа ураты дойду. Улуустарга омук дойдуларыттан да кэлэр ыалдьыттар ахсааннара элбиирэ ону туоһулуур. Оннооҕор кыһыҥҥы кэмҥэ тымныыны боруобалаан көрөөрү Өймөкөөҥҥө ааттаан-суоллаан кэлэр омуктар баар буоллулар. Ахсынньы, тохсунньу тоһуттар тымныытыгар билисипиэттээх айанныыр омук дьонун биһиги бэйэбит көрө-көрө соһуйабыт, омуктар харса суохтарын сөҕөбүт. Бэйэбит кыһын билисипиэт тэбиллибэт диэн өйдөбүллээх дьон буоллахпыт. Омук дьоно тугу барытын тургутан көрөллөрүн сөбүлүүр дьон эбит. Дойдубут биир дьону тардар хайысхатынан төрөөбүт айылҕабыт кэрэтэ буоларын бары билэбит. Бэйэбит ону билэ-көрө сатаан Сахабыт сирин араас муннуктарыгар тиийэ, түгэнэ сатыыр буоллубут. Биһиги айылҕабыт тыытыллыбатах, киһи атаҕа тиийэ илик сирэ элбэх буоллаҕа. Аныгы үйэ ыччата ону билэ-көрө сатаан, саҥаттан саҥаны арыйара хайҕабыллаах. Биһиги урукку көлүөнэ урут билбэтэхпитин билэбит, истибэтэхпитин истэбит. Ол да иһин инникитин туризм өссө сайдарын туһугар араас бырайыактар үлэлииллэр, үксүүллэр. Саха Сиригэр туризм ордук сайдыбыт сирдэринэн Өлүөнэ очуостара, Булуус, Күрүлүүр, Киhилээх хайа, Харама хайата, Сиинэ хайалара, тукулааннар, Буотама уо.д.а буолаллар. Бу маннык сирдэргэ дьон күүс-сэниэ эбинэн, ыраастанан, алгыс ылынан сынньанаары тиийэллэр. Дойдубут хатыламмат, кэрэ кѳстүүлээх сирдэрин туhунан төһө баҕарар суруйуохха, кэпсиэххэ сөп. Мин үөрэтэр оҕолорбор эмиэ мэлдьи кэпсиибин, билиһиннэрэбин, быһаарабын. Аныгы оҕолор сүрдээҕин билэллэр эбит. Дьоннорун кытары күүлэйдии, сынньана барар оҕо да ахсаана сыллата элбээн иһэр. Бу маннык кэрэ сирдэринэн сылдьар оҕо өйө-санаата уларыйар, көрүүтэ кэҥиир, төрөөбүт дойдутугар таптала күүһүрэр дии саныыбын. Билигин педагогтар иннилэригэр патриотическай тыыҥҥа иитии сүрүн соруктартан биирдэстэрэ диэтэхпинэ сыыспатым буолуо. Хас биирдии оҕо бэйэтин дойдутун таптыырыгар, бэриниилээх буоларыгар араас хайысхалаах үлэ ыытыллар. Мин үөрэнээччилэрбэр биһиги айылҕабыт дьыл хайа да кэмигэр кэрэ диэн кэпсиибин. Дьиҥнээх кыһын, саас, сайын, күһүн биһиэхэ эрэ баар диэтэхпинэ сорохтор соһуйаллар, ол аата хайдах дииллэр. Оччоҕо кыһыммыт тымныы, сааспыт чаҕылхайдык кэлэр, сайыммыт итии, көмүс күһүммүт күндү диибин. Сахабыт сирэ киэҥ сиринэн тайаан сытар буолан географическай балаһыанньата да араас, үөрэтэргэ да интэриэһинэй. Оҕолорбун сиргэ, тыаҕа сатаан сылдьарга, компастаах сылдьан туһанарга, каартаны сатаан ааҕарга үөрэтэбин. Айылҕаны таптыыр, кинилиин сатаан алтыһар киһи олох олороругар чэпчэки буолара биллэр суол. Билиҥҥи үйэҕэ оҕолор ол туһунан өйдүүллэрэ, билэ-көрө сатыыллара наһаа үчүгэй. Ордук үрдүкү кылаас үөрэнээччилэрэ сэҥээрэллэр, география өттүнэн билиигэ-көрүүгэ баҕалаахтар. Атын омук да сиригэр бардахтарына бу билиилэрэ олус туһалыаҕа диэн эрэнэбин. Уопсайынан киһи бары наукаҕа ылбыт билиитэ кини олох олороругар туһалыахтаах буоллаҕа. Оҕолортон ыйыталастахха омук сиригэр күүлэйдии барыан баҕалаах оҕо элбэх эбит. Оннооҕор орто сүһүөх кылаас үөрэнээччилэрэ мин улааттахпына омук сиригэр олоруом, үлэлиэм дииллэрин соһуйа истэбин. Бэйэбит дойдубут кэрэтэ, айылҕатын мааныта сүрдээх үчүгэй эбээт диэн өйдөтө сатыыбын, төрөппүттэргэ эмиэ быһаарабын. Төрөппүт тугу сөбүлүүрэ, сатыыра, ону оҕотугар үөрэтэрэ олус суолталаах. Кинилэр төрөөбүт айылҕаларыгар сыһыаннара, тапталлара оҕолорун иитэллэригэр сүрүн олук буолар. Онон бэйэбит төрөөбүт дойдубутун кэрийэн көрүөххэ, оҕолорбутугар кэпсиэххэ, тапталы иҥэриэххэ, дойдуларыгар бэриниилээх дьону иитиэххэ!

Афанасий Гоголев, география учуутала,

Мүрү 1№-дээх орто оскуолата